Министарство финансија - Одељење за сузбијање неправилности и превара у поступању са финансијским средствима Европске уније (АФКОС)

упућује

**Ј А В Н И П О З И В**

организацијама цивилног друштва ради учешћа у одржавању округлих столова на тему „Финансијска помоћ Европске уније”

Акционим планом као саставним делом Стратешког плана за борбу против превара и управљање неправилностима у поступању са финансијским средствима Европске уније у Републици Србији за период 2021 - 2023. године предвиђена је у оквиру посебног циља 5. активност која се односи на одржавање округлих столова са организацијама цивилног друштва, а у циљу упознавања истих са имплементацијом овог стратешког плана и потреби информисања јавности у вези са финансијском помоћи Европске уније.

Поред упознавања организација цивилног друштва са овом тематиком, циљ округлих столова је и да присутне организације по завршетку истих информишу одговарајуће циљне групе о значају финансијске помоћи Европске уније, а првенствено о заштити финансијских интереса Европске уније. Када је у питању заштита финансијских интереса Европске уније посебан акценат ће бити на пријављивању неправилности и сумњи на превару.

Учесницима округлих столова теме ће презентовати представници Министарства финансија и Министарства за европске интеграције, уз могућност постављања питања, односно дебате.

Јавни позив намењен је организацијама цивилног друштва које делују у некој од следећих области:

1) Преговарачко поглавље 32 - Финансијски надзор (Заштита финасијских интереса ЕУ);

2) реформа јавних финансија;

3) реформа правосуђа у области кривичног законодавства, судства и тужилаштва;

4) мониторинг јавних финансија и јавних набавки.

Одржавање округлих столова предвиђено је за последњи квартал 2023. године, и то:

* Београд, 24. октобар 2023. године;
* Ниш, 22. новембар 2023. године; и
* Нови Сад, 14. децембар 2023. године.

Заинтересоване организације цивилног друштва пријаве са назнаком „За учешће у одржавању округлих столова” подносе искључиво електронским путем на имејл адресу**afcos.serbia@mfin.gov.rs****.** Рок за пријављивње је од 2. октобра до 9. октобра 2023. године у 15:30 часова.

О тачном термину и локацији у наведеним градовима пријављене организације биће благовремено обавештене.